LIETUVOS RESPUBLIKOS SVEIKATOS APSAUGOS MINISTRO

Į S A K Y M A S

DĖL BIOCIDŲ AUTORIZACIJOS IR REGISTRACIJOS NUOSTATŲ PATVIRTINIMO

2002 m. liepos 8 d. Nr. 358

Vilnius

Vadovaudamasis Lietuvos Respublikos Vyriausybės 2000 m. rugpjūčio 17 d. nutarimu Nr. 935 patvirtintos Lietuvos Respublikos derybinės pozicijos „Aplinka“ 7 punktu „Cheminės medžiagos ir genetiškai modifikuoti organizmai“ (Žin., 2000, Nr. 70-2075) ir perkeldamas pagrindines Europos Parlamento ir Tarybos 1998 m. vasario 16 d. direktyvos 98/8/EB dėl biocidų tiekimo į rinką nuostatas:

1. Tvirtinu Biocidų autorizacijos ir registracijos nuostatus (pridedama).

2. Nustatau Biocidų autorizacijos ir registracijos nuostatų įsigaliojimo datą – 2002 m. rugsėjo 2 d.

3. Laikau, kad vadovaujantis „Biocidų, kosmetikos, asmens higienos ir buitinės chemijos gaminių registracijos taisyklėmis“, patvirtintomis Lietuvos Respublikos sveikatos apsaugos ministro 1998 m. gruodžio 29 d. įsakymu Nr. 788 ir Lietuvos Respublikos ūkio ministro 1998 m. gruodžio 30 d. įsakymu Nr. 437 (Žin., 1999, Nr. 3-80) registruoti biocidai atitinka Biocidų autorizacijos ir registracijos nuostatus iki jų registracijos liudijime nurodytos galiojimo datos.

4. Pavedu ministerijos sekretoriui Eduardui Bartkevičiui kontroliuoti šio įsakymo vykdymą.

SVEIKATOS APSAUGOS

MINISTRAS	KONSTANTINAS ROMUALDAS DOBROVOLSKIS

PATVIRTINTA

Lietuvos Respublikos sveikatos apsaugos

ministro 2002 m. liepos 8 d. įsakymu Nr. 358

BIOCIDŲ AUTORiZACIJOS IR REGISTRACIJOS NUOSTATAI

I. BENDROSIOS NUOSTATOS

1. Šių nuostatų paskirtis:

1.1. apibrėžti biocidų autorizacijos ir registracijos principus;

1.2. nustatyti autorizaciją, registraciją, priežiūrą atliekančių institucijų kompetenciją;

1.3. nustatyti gamybos, tiekimo į Lietuvos rinką ir naudojimo kontrolę vykdančių institucijų kompetenciją;

1.4. nustatyti informacijos apie biocidus teikimo tvarką.

2. Šių nuostatų tikslas yra saugoti žmonių sveikatą, gyvūnus ir aplinką.

3. Šie nuostatai taikomi fiziniams ir juridiniams asmenims (toliau – asmenys):

3.1. gaminantiems, tiekiantiems į rinką ir naudojantiems biocidus;

3.2. autorizuojantiems ar registruojantiems biocidus;

3.3. kontroliuojantiems jų gamybą, tiekimą į rinką ir naudojimą;

3.4. atliekantiems biocidų priežiūrą.

4. Šiuose nuostatuose vartojamos sąvokos ir jų apibrėžimai:

4.1. autorizacija – teisės tiekti biocidą į rinką suteikimas ir jo naudojimo tvarkos nustatymas;

4.2. biocidas – veikliosios medžiagos ir (ar) preparatai, skirti sunaikinti, sulaikyti, nukenksminti, išvengti poveikio arba kitokiu būdu kontroliuoti bet kurį kenksmingą organizmą cheminėmis arba biologinėmis priemonėmis;

4.3. biocido dosjė – dokumentai ir duomenys, būtini biocido saugos ir efektyvumo ekspertizei atlikti;

4.4. kenksmingas organizmas – organizmas, kurio buvimas nepageidautinas ir kurio poveikis žmonėms, jų veiklai arba jų vartojamiems produktams, taip pat gyvūnams ir aplinkai yra žalingas;

4.5. kompetentinga įstaiga – tretinio lygio visuomenės sveikatos priežiūros įstaiga, galinti įvertinti biocidus ir, remdamasi toksikologiniais ir epidemiologiniais duomenimis ir (ar) tyrimais, nustatyti jų realų pavojų arba riziką žmonių sveikatai, atlikti poveikio visuomenės sveikatai ekspertizę;

4.6. likučiai – viena arba daugiau biocide esančių medžiagų, išliekančių jį panaudojus, įskaitant tokių medžiagų metabolitus ir jų skilimo arba reakcijos produktus;

4.7. mažos rizikos biocidas – biocidas, susidedantis iš vienos arba daugiau veikliųjų medžiagų ir neturintis svarbiųjų medžiagų;

4.8. pagrindinė medžiaga – cheminė medžiaga, kurios pagrindinė paskirtis nėra biocidinė, tačiau gali būti naudojama kaip biocidas (pvz.: anglies dioksidas, azotas, etanolis, 2-propanolis, acto rūgštis, diatomitas);

4.9. preparatas – mišinys arba tirpalas iš dviejų ar daugiau medžiagų, iš kurių bent viena yra veiklioji medžiaga naudojama kaip biocidas;

4.10. receptūra – vienodos paskirties grupės ir tipo biocidų receptūra, kuri leidžia sumažinti veikliosios medžiagos koncentraciją, nemažinant jos efektyvumo ir nedidinant rizikos laipsnio, skirta tokiam pat naudojimui;

4.11. registracija – teisės tiekti mažos rizikos biocidą į rinką suteikimas ir jo naudojimo tvarkos nustatymas;

4.12. svarbioji medžiaga – bet kuri cheminė medžiaga, išskyrus veikliąją, kuri pagal Pavojingų cheminių medžiagų ir preparatų klasifikavimo ir ženklinimo tvarką, patvirtintą Lietuvos Respublikos aplinkos ministro ir Lietuvos Respublikos sveikatos apsaugos ministro 2000 m. gruodžio 19 d. įsakymu Nr. 532/742 (Žin., 2001, Nr. 16-509) klasifikuojama kaip pavojinga ir kurios koncentracijos biocide pakanka klasifikuoti biocidą kaip pavojingą preparatą;

4.13. sutikimo raštas – dokumentas, kurį pasirašo konfidencialių duomenų turėtojas arba turėtojai ir kuriame nurodoma, kad tais duomenimis gali naudotis biocidą autorizuojanti arba registruojanti įstaiga;

4.14. veiklioji medžiaga – medžiaga arba mikroorganizmas, įskaitant virusą arba mikroskopinį grybą, turinti bendrą arba specifinį poveikį kenksmingiems organizmams;

4.15. vienodos paskirties grupės ir tipo biocidai – turintys tą pačią veikliąją medžiagą, vienodas savybes, o jų sudėtis nežymiai skiriasi nuo jau autorizuoto biocido ir neturi įtakos jų rizikos laipsniui ir efektyvumui.

II. Bendrieji biocidų saugos reikalavimai

6. Gaminti, tiekti į Lietuvos rinką ir naudoti galima tik Sveikatos apsaugos ministerijos nustatyta tvarka autorizuotus ar registruotus biocidus ir turinčius autorizacijos ar registracijos liudijimą (1 priedas).

7. Neautorizuotus ar neįregistruotus biocidus galima gaminti, tiekti į rinką ir naudoti tik gavus leidimą (2 priedas) šiais atvejais:

7.1. moksliniams, technologiniams tyrimams ir plėtrai;

7.2. ribotam naudojimui, ne ilgesniam kaip 120 dienų laikotarpiui, jei šalyje atsirado kenksmingų organizmų, kurių negalima sunaikinti turimais autorizuotais preparatais;

7.3. kai biocido dosjė duomenų ekspertizės rezultatai rodo, kad veiklioji medžiaga ir (ar) preparatas atitinka nustatytus reikalavimus ir nei vienos ES šalies biocidus autorizuojanti institucija, gavusi veikliosios medžiagos dosjė santrauką, neprieštarauja, nors biocido veiklioji medžiaga neįtraukta į veikliųjų medžiagų, mažos rizikos, notifikuotų ar identifikuotų veikliųjų medžiagų sąrašus. Leidimas išduodamas ne ilgesniam kaip 3 metų laikotarpiui.

8. Buitinės paskirties biocidai negali būti toksiški, labai toksiški, 1 arba 2 kategorijos kancerogeniniai, 1 arba 2 kategorijos mutageniniai ir (arba) 1 arba 2 kategorijos toksiški reprodukcijai.

9. Į mažos rizikos veikliųjų medžiagų sąrašą neįtraukiamos kancerogeninės, mutageninės, toksiškos reprodukcijai, sensibilizuojančios bei biologiškai besikaupiančios ir lėtai skylančios medžiagos.

10. Į veikliųjų medžiagų sąrašus įtraukiamos tik tokios, kurios yra mažiau pavojingos žmogaus sveikatai ir aplinkai, negu jau sąrašuose esančios analogiškos paskirties, tipo ir efektyvumo veikliosios medžiagos. Veikliosios medžiagos į Lietuvos rinką tiekiamos, turint šių nuostatų 7 punkte nurodytą leidimą.

11. Biocidai neturi sukelti tiesioginių ar netiesioginių nepageidaujamų pasekmių žmonių ir gyvūnų sveikatai bei aplinkai, įskaitant nepageidaujamas pasekmes, kurias sukelia likučiai bei kurios atsiranda dėl oro, maisto, pašaro, paviršinio, gruntinio ar geriamojo vandens užteršimo ar biocidais apdorotų produktų naudojimo.

12. Biocidų saugai užtikrinti nustatomos atitinkamos autorizacijos ar registracijos sąlygos, naudotojai, gamybos, ženklinimo, tiekimo į rinką ir naudojimo reikalavimai.

III. Bendrieji biocidų autorizacijos ir registracijos principai

13. Autorizuojant ar registruojant biocidus atliekama:

13.1. jų veikliųjų, svarbiųjų, pagrindinių medžiagų, įskaitant likučius, ir paties biocido atitikimo visuomenės sveikatos saugos, gyvūnų ir aplinkos apsaugos reikalavimus ekspertizė;

13.2. jais apdorotų objektų atitikimo visuomenės sveikatos saugos, gyvūnų ir aplinkos apsaugos reikalavimus ekspertizė;

13.3. jų veikliųjų, pagrindinių medžiagų ir paties biocido atitikimo efektyvumo reikalavimus ekspertizė. Ši ekspertizė apima ir kenksmingų organizmų galimo atsparumo biocidams, jų veikliosioms ar pagrindinėms medžiagoms įvertinimą.

14. Autorizuojami ar registruojami tik tie biocidai, kurie atitinka nustatytus visuomenės sveikatos saugos ir efektyvumo reikalavimus, įskaitant ir biocidais apdorotus objektus.

15. Šių nuostatų 22 ir 27 punkte įvardytos įstaigos, asmens siekiančio autorizuoti ar registruoti biocidą prašymu, pagal savo kompetenciją nustatyta tvarka autorizuoja ar registruoja biocidą ir išduoda jo autorizacijos ar registracijos liudijimą.

16. Biocido receptūrą sudaro asmuo, siekiantis autorizuoti ar registruoti biocidą. Ją, kaip privalomąjį autorizacijos ar registracijos liudijimo priedą, tvirtina biocido autorizaciją ar registraciją atlikusi įstaiga.

17. Autorizacijos ar registracijos išlaidas apmoka asmuo, siekiantis autorizuoti ar registruoti biocidą ir gauti patvirtintą receptūrą.

18. Asmuo, siekiantis autorizuoti ar registruoti biocidą, nurodo, kokie biocido duomenys yra konfidencialūs. Biocidą autorizuojanti ar registruojanti institucija privalo užtikrinti šių duomenų konfidencialumą.

19. Autorizavus ar registravus biocidą, konfidencialiais nebelaikomi:

19.1. teisės aktų, reglamentuojančių teisę gauti informaciją bei visuomenės dalyvavimą priimant sprendimus aplinkosaugos klausimais, nustatyti duomenys;

19.2. biocido saugos duomenų lapo duomenys;

19.3. biocido etiketės ir naudojimo tvarkos duomenys;

19.4. asmens, autorizavusio ar registravusio biocidą, veikliosios medžiagos gamintojo, biocido gamintojo pavadinimas ir adresas;

19.5. biocido efektyvumo, toksiškumo žmonėms ir gyvūnams, pavojingumo aplinkai bei atsparumą skatinančių savybių tyrimų rezultatų santrauka.

20. Be sutikimo rašto biocido dosjė esantys konfidencialūs duomenys negali būti naudojami kito asmens, siekiančio autorizuoti ar registruoti biocidą, naudai.

IV. Institucijų kompetencija

21. Sveikatos apsaugos ministerija koordinuoja Europos Sąjungos reikalavimų biocidams perkėlimą ir įgyvendinimą.

22. Įgaliota institucija Europos Parlamento ir Tarybos direktyvos 98/8/EB dėl biocidų tiekimo į rinką reikalavimams (toliau – ES reikalavimai biocidams) vykdyti – Valstybinė visuomenės sveikatos priežiūros tarnyba prie Sveikatos apsaugos ministerijos (toliau – Valstybinė visuomenės sveikatos priežiūros tarnyba):

22.1. vadovauja ES reikalavimų biocidams perkėlimui ir įgyvendinimui;

22.2. rengia teisės aktus, perkeliančius ES reikalavimus biocidams;

22.3. tvirtina:

22.3.1. Veikliųjų medžiagų sąrašą;

22.3.2. Mažos rizikos biocidų veikliųjų medžiagų sąrašą;

22.3.3. Pagrindinių medžiagų sąrašą;

22.3.4. teisės aktus, nustatančius biocidų saugos sveikatai reikalavimus;

22.4. remdamasi įgaliotos kompetentingos įstaigos išvadomis autorizuoja ar registruoja:

22.4.1. 1, 2, 5, 6, 7, 8, 9, 10, 11, 12, 13, 15, 16, 17, 21, 22 ir 23 tipo biocidus. Biocidų pagrindinių grupių ir jų tipų sąrašas pateiktas šių nuostatų 3 priede;

22.4.2. 4, 14, 18, 19, 20 tipo biocidus, skirtus naudoti maistui, buityje, visuomenės ar asmens sveikatos tikslams, žmogaus kūnui ar jo dalims dezinfekuoti ir konservuoti;

22.4.3. dvejopos paskirties biocidus;

22.5. sustabdo arba atšaukia šių nuostatų 22.4. punkte įvardytų biocidų autorizaciją ar registraciją;

22.6. išduoda leidimus gaminti, tiekti į rinką ar naudoti neautorizuotus ar neįregistruotus biocidus, veikliąjai medžiagai šių nuostatų 7 punkte nustatytais atvejais.

23. Valstybinės visuomenės sveikatos priežiūros tarnybos įgaliota kompetentinga įstaiga:

23.1. įvertina biocidus, remdamasi toksikologiniais ir epidemiologiniais duomenimis ir (ar) tyrimais;

23.2. nustato jų realų pavojų arba riziką žmonių sveikatai;

23.3. atlieka biocidų poveikio visuomenės sveikatai ekspertizę;

23.4. teikia Valstybinei visuomenės sveikatos priežiūros tarnybai visuomenės sveikatos saugos ekspertizės išvadas dėl:

23.4.1. 1, 2, 5, 6, 7, 8, 9, 10, 11, 12, 13, 15, 16, 17, 21, 22 ir 23 tipo biocidų autorizavimo ar registravimo;

23.4.2. 4, 14, 18, 19, 20 tipo biocidų, skirtų naudoti maistui, buityje, visuomenės ar asmens sveikatos tikslams, žmogaus kūnui ar jo dalims dezinfekuoti ir konservuoti, autorizavimo ar registravimo;

23.4.3. dėl dvejopos paskirties biocidų autorizavimo ar registravimo;

23.5. moko, konsultuoja asmenis, leidžia metodines rekomendacijas biocidų saugos reikalavimų klausimais;

23.6. renka, analizuoja, apibendrina ir nustatyta tvarka teikia biocidų priežiūros duomenis;

23.7. tvarko autorizuotų ar registruotų biocidų apskaitą;

23.8. vykdo apsinuodijimų biocidais profilaktiką.

24. Lietuvos Respublikos valstybinė darbo inspekcija:

24.1. pagal savo kompetenciją kontroliuoja biocidų naudojimo darbo vietose atitikimą teisės aktų reikalavimus;

24.2. nustačiusi pažeidimus, esant reikalui, inicijuoja biocidų autorizacijos arba registracijos sustabdymą ar atšaukimą.

25. Valstybinė ne maisto produktų inspekcija prie Ūkio ministerijos (toliau – Valstybinė ne maisto produktų inspekcija):

25.1. pagal savo kompetenciją dalyvauja rengiant ir derinant teisės aktų, perkeliančių ES reikalavimus biocidams, projektus;

25.2. kontroliuoja, ar į šalies rinką tiekiami biocidai, išskyrus naudojamus pramonėje, sveikatos priežiūros, švietimo, globos ir rūpybos įstaigose atitinka teisės aktuose numatytus privalomuosius saugos ir ženklinimo reikalavimus;

25.3. nustačiusi pažeidimus, esant reikalui, inicijuoja biocidų autorizacijos arba registracijos sustabdymą ar atšaukimą;

25.4. užsako atlikti reikiamus biocidų tyrimus.

26. Valstybinė maisto ir veterinarijos tarnyba:

26.1. pagal savo kompetenciją dalyvauja rengiant ir derinant teisės aktų, perkeliančių ES reikalavimus biocidams, projektus;

26.2. kontroliuoja, ar biocidų naudojimo maisto, geriamojo vandens, pašarų ruošimo įmonėse, maitinimo įmonėse, gyvūnų auginimo ir laikymo vietose bei transportavimo priemonėse atitinka teisės aktų reikalavimus;

26.3. nustačiusi pažeidimus, esant reikalui, inicijuoja biocidų autorizacijos arba registracijos sustabdymą ar atšaukimą.

27. Lietuvos valstybinė veterinarijos preparatų inspekcija:

27.1. autorizuoja ar registruoja visus 3 tipo biocidus ir 4, 14, 18, 19, 20 tipo biocidus, skirtus naudoti pašarams, gyvūnų auginimo, laikymo vietose ir transportavimo priemonėse;

27.2. dalyvauja autorizuojant ar registruojant dvejopos paskirties biocidus;

27.3. sustabdo arba atšaukia šių nuostatų 27.1 punkte įvardytų biocidų autorizaciją ar registraciją.

28. Visuomenės sveikatos centrai apskrityse:

28.1. vykdo biocidų priežiūrą ir naudojimo efektyvumo kontrolę;

28.2. pagal savo kompetenciją kontroliuoja, kaip laikomasi biocidų apskaitos, pakavimo, ženklinimo, klasifikavimo, sandėliavimo ir naudojimo teisės aktų reikalavimų;

28.3. nustatę pažeidimus, esant reikalui, inicijuoja biocidų autorizacijos arba registracijos sustabdymą ar atšaukimą;

28.4. atlieka (užsako atlikti) reikiamus biocidų tyrimus.

V. informacijos teikimas

29. Valstybinė visuomenės sveikatos priežiūros tarnyba, Lietuvos valstybinė veterinarijos preparatų inspekcija kartą per mėnesį Lietuvos Respublikos valstybinei darbo inspekcijai, Valstybinei ne maisto produktų inspekcijai, Valstybinei maisto ir veterinarijos tarnybai, visuomenės sveikatos centrams apskrityse pateikia šią informaciją apie per praėjusį mėnesį autorizuotus ar registruotus biocidus:

29.1. autorizacijos ar registracijos liudijimo numeris ir data;

29.2. asmens, kuriam išduotas autorizacijos ar registracijos liudijimas, vardas, pavardė (pavadinimas) ir adresas;

29.3. biocido pavadinimas, tipas ir paskirtis;

29.4. veikliosios medžiagos pavadinimas ir koncentracija;

29.5. ženklinimo reikalavimai;

29.6. autorizacijos ar registracijos sąlygos.

30. Lietuvos valstybinė veterinarijos preparatų inspekcija kartą per mėnesį Valstybinei visuomenės sveikatos priežiūros tarnybai pateikia informaciją apie per praėjusį mėnesį autorizuotus ar registruotus biocidus bei susijusią su apsinuodijimų profilaktika ir gydymu informaciją.

31. Lietuvos Respublikos valstybinė darbo inspekcija, Valstybinė ne maisto produktų inspekcija, Valstybinė maisto ir veterinarijos tarnyba, visuomenės sveikatos centrai apskrityse kartą per metus Lietuvos valstybinei veterinarijos preparatų inspekcijai, Valstybinei visuomenės sveikatos priežiūros tarnybai pateikia informaciją apie per praėjusius metus autorizuotų ar registruotų biocidų priežiūrą:

31.1. nustatytų autorizacijos ar registracijos sąlygų pažeidimo atvejais – biocido pavadinimą ir pažeidimo pobūdį;

31.2. biocidų gamybą, tiekimą į rinką ir naudojimą reglamentuojančių teisės aktų pažeidimų atvejais – biocido pavadinimą ir pažeisto teisės akto pavadinimą;

31.3. priežiūros objektus ir skaičių.

32. Šių nuostatų 29, 30 ir 31 punktuose nurodyta informacija valstybės valdymo, teisėsaugos, teisėtvarkos institucijoms pateikiama jų motyvuotu prašymu per 5 darbo dienas nuo tokio prašymo gavimo dienos.

______________

Biocidų autorizacijos ir registracijos nuostatų

1 priedas

(Liudijimą išdavusi įstaiga; adresas, telefonas, faksas)

BIOCIDO AUTORIZACIJOS REGISTRACIJOS

(nereikalinga išbraukti)

LIUDIJIMAS Nr.

Išduotas 200..m.	d., galioja iki 200..m.	d.

Juridinio asmens, kuriam išduotas liudijimas, pavadinimas, adresas

Fizinio asmens, kuriam išduotas liudijimas, vardas, pavardė, adresas

Biocido tipas ir potipis

Biocido pavadinimas

Biocido gamintojo pavadinimas, adresas

Veikliųjų medžiagų pavadinimai, CAS ir EB numeriai, organizmų taksonai ir serotipai..............

Specialiosios autorizacijos, registracijos (nereikalinga išbraukti) sąlygos

Biocido ženklinimas

Liudijimo paieškos nuoroda

Įstaigos vadovo pareigos	(parašas)	(vardas, pavardė)

A.V.

Liudijimą gavo

(Asmens pareigos)	(parašas)	(vardas ir pavardė)

______________

Biocidų autorizacijos ir registracijos nuostatų

2 priedas

VALSTYBINĖ VISUOMENĖS SVEIKATOS PRIEŽIŪROS TARNYBA PRIE SVEIKATOS APSAUGOS MINISTERIJOS

Kalvarijų g. 153, LT-2042 Vilnius. Tel. (8 22) 77 80 36. Faks. (8 22) 77 80 93

LEIDIMAS Nr.

GAMINTI, TIEKTI Į RINKĄ AR NAUDOTI

BIOCIDĄ VEIKLIĄJĄ MEDŽIAGĄ

(nereikalinga išbraukti)

Išduotas 200..m.	d., galioja iki 200.. m.	d.

Juridinio asmens, kuriam išduotas leidimas, pavadinimas, įmonės kodas, adresas

Fizinio asmens, kuriam išduotas leidimas, vardas, pavardė, asmens kodas, adresas

Biocido, veikliosios medžiagos pavadinimas	,

kiekis

Paskirtis (moksliniams, technologiniams tyrimams ir plėtrai, ribotam naudojimui, laikinai gamybai, laikinam tiekimui į rinką, laikinam naudojimui - nereikalinga išbraukti)

Leidimo sąlygos (įrašyti)

Direktorius	(parašas)	(vardas, pavardė)

A.V.

______________

Biocidų autorizacijos ir registracijos nuostatų

3 priedas

BIOCIDŲ pagrindinių grupių ir jų tipų sąrašas

I PAGRINDINĖ GRUPĖ. Dezinfektantai ir bendrosios paskirties biocidai

Šiai grupei nepriskiriami valikliai, kurie nėra skirti biocidiniam poveikiui sukelti, įskaitant plovimo skysčius, miltelius ir panašius produktus.

1 tipas. Asmens higienos biocidai

Paskirtis – naudoti asmens higienos tikslams.

2 tipas. Buitinės paskirties ir visuomenės sveikatos priežiūrai skirti dezinfektantai bei kiti biocidai. Šiam tipui priklauso ir algicidai.

Paskirtis – dezinfekuoti orą, paviršius, medžiagas, įrangą, baldus buityje, visuomeninės paskirties vietose, pramonėje ir sveikatos priežiūros įstaigose, taip pat plaukimo baseinų, akvariumų, pirčių vandenį, oro kondicionavimo sistemas, sveikatos priežiūros ir kitų įstaigų sienas, grindis, cheminius tualetus, nuotekas, ligoninių atliekas, žaidimų aikšteles. Šio tipo biocidai negali tiesiogiai liestis su maistu ir pašarais.

2.01 potipis. Medicininės įrangos dezinfektantai; gyvenamosioms ir pramoninėms patalpoms skirti biocidai.

2.02 potipis. Baseinuose ir panašiuose objektuose skirti naudoti biocidai.

2.03 potipis. Oro kondicionavimo sistemose skirti naudoti biocidai.

2.04 potipis. Cheminiuose tualetuose skirti naudoti biocidai; nuotekoms, ligoninių atliekoms apdoroti skirti biocidai.

2.05 potipis. Kiti 2 tipo biocidai.

3 tipas. Veterinarinės higienos biocidai

Paskirtis – veterinarinės higienos tikslams, įskaitant produktus, kurie naudojami gyvūnų auginimo ir laikymo vietose bei transportavimo priemonėse.

4 tipas. Maisto ir pašarų dezinfektantai

Paskirtis – dezinfekuoti maisto, pašarų ir geriamojo vandens (skirto žmonėms ir (arba) gyvūnams) ruošimo, transportavimo, laikymo ir naudojimo įrangą, talpyklas, naudojimo priemones, vamzdynus ir paviršius.

5 tipas. Geriamojo vandens dezinfektantai

Paskirtis – dezinfekuoti žmonių ir (arba) gyvūnų geriamą vandenį.

II PAGRINDINĖ GRUPĖ. Antiseptikai

Šiai grupei nepriskiriami valikliai, kurie nėra skirti biocidiniam poveikiui sukelti, įskaitant plovimo skysčius, miltelius ir panašius produktus.

6 tipas. Supakuotų gaminių antiseptikai

Paskirtis – apsaugoti supakuotus gaminius (išskyrus maistą ir pašarus) nuo mikroorganizmų pakenkimų siekiant užtikrinti jų tinkamumo terminą.

6.01 potipis. Detergentų antiseptikai.

6.02 potipis. Kiti supakuotų gaminių antiseptikai.

7 tipas. Plėvelių antiseptikai

Paskirtis – apsaugoti paviršines plėveles ir dangas nuo mikroorganizmų pakenkimų siekiant išsaugoti objektų (pvz.: dažų, plastmasių, tapetų, sienų klijų, rišamųjų medžiagų, popieriaus, meno dirbinių) paviršiaus savybes.

8 tipas. Medienos antiseptikai

Paskirtis – apsaugoti medieną (nuo lentpjūvės darbų pradžios) ir medienos gaminius nuo medieną ardančių ir išvaizdą keičiančių organizmų bei naikinti tokius organizmus.

8.01 potipis. Pradinio medienos apdorojimo pramoniniais įrenginiais (impregnavimas, mirkymas slėgiu ir vakuumu) antiseptikai.

8.02 potipis. Kiti medienos antiseptikai.

9 tipas. Pluošto, odos, gumos ir polimerinių medžiagų antiseptikai

Produktai, skirti apsaugoti pluošto arba polimerines medžiagas (pvz.: odą, gumą, odos, gumos, popieriaus, tekstilės gaminius) nuo mikroorganizmų pakenkimų.

9.01 potipis. Tekstilės ir odos antiseptikai.

9.02 potipis. Popieriaus antiseptikai.

9.03 potipis. Gumos, polimerinių medžiagų antiseptikai bei kiti 9 tipo biocidai.

10 tipas. Mūro antiseptikai

Paskirtis – apsaugoti mūrą ir kitas statybines konstrukcijas (išskyrus medines) nuo mikroorganizmų ir dumblių bei juos naikinti.

11 tipas. Šaldymo skysčių ir technologinių sistemų skysčių antiseptikai

Paskirtis – apsaugoti vandenį ir kitus skysčius, naudojamus šaldymo ir technologinėse sistemose, nuo kenksmingų organizmų (pvz.: mikroorganizmų, dumblių, moliuskų). Šiam tipui nepriklauso biocidai, skirti apsaugoti geriamąjį vandenį.

11.01 potipis. Vienkartinių sistemų skysčių antiseptikai.

11.02 potipis. Recirkuliacinių sistemų skysčių antiseptikai.

12 tipas. Slimicidai

Paskirtis – apsaugoti pramonėje naudojamas medžiagas, įrangą ir statinius (pvz.: medžio ir popieriaus pulpą, naftos ekstrahavimo poringąjį smėlio sluoksnį) nuo dumblių arba juos naikinti.

12.01 potipis. Popieriaus pulpos slimicidai.

12.02 potipis. Mineralinės alyvos ekstrahavimo slimicidai.

12.03 potipis. Kiti slimicidai.

13 tipas. Metalų apdirbimo skysčių antiseptikai

Paskirtis – apsaugoti skysčius, naudojamus apdirbant metalus, nuo mikroorganizmų pakenkimų.

III PAGRINDINĖ GRUPĖ. Kenkėjų kontrolės biocidai

14 tipas. Rodenticidai

Paskirtis – pelių, žiurkių ir kitų graužikų kontrolė.

15 tipas. Avicidai

Paskirtis – paukščių kontrolė.

16 tipas. Moliuskocidai

Paskirtis – moliuskų kontrolė.

17 tipas. Piscicidai

Paskirtis – žuvų kontrolė. Šiam tipui nepriklauso biocidai sergančioms žuvims gydyti.

18 tipas. Insecticidai, akaricidai ir kiti nariuotakojų kontrolės biocidai

Paskirtis – nariuotakojų (pvz.: vabzdžių, voragyvių, vėžiagyvių) kontrolė.

18.01 potipis. Insecticidai, akaricidai ir kiti nariuotakojų kontrolės biocidai, skirti profesionaliems naudotojams.

18.02 potipis. Insecticidai, akaricidai ir kiti nariuotakojų kontrolės biocidai, skirti naudoti buityje.

19 tipas. Repelentai ir atraktantai

Paskirtis – kontroliuoti kenksmingus organizmus (bestuburius, pavyzdžiui, blusas ir stuburinius, pavyzdžiui, paukščius) juos atbaidant arba priviliojant. Šiam tipui priklauso tiesiogiai ar netiesiogiai naudojami asmens higienos arba veterinarinės higienos biocidai.

19.01 potipis. Repelentai, skirti naudoti ant žmogaus ar gyvūnų odos.

19.02 potipis. Repelentai ir atraktantai, skirti naudoti ne ant žmogaus ar gyvūnų odos.

IV PAGRINDINĖ GRUPĖ. Kiti biocidai

20 tipas. Maisto ir pašarų atsargų antiseptikai

Paskirtis – apsaugoti maisto ir pašarų atsargas nuo kenksmingų organizmų.

21 tipas. Puvimą stabdantys biocidai

Paskirtis – apsaugoti laivus, akvakultūrinę įrangą ir vandens statinius nuo puvimą sukeliančių organizmų (mikroorganizmų, aukštesniųjų augalų ir gyvūnų rūšių) veisimosi ir augimo.

22 tipas. Balzamavimo ir taksiderminiai skysčiai

Paskirtis – dezinfekuoti ir konservuoti žmogaus ar gyvūno kūną ar jo dalis.

23 tipas. Kitų stuburinių kontrolės biocidai

Paskirtis – plėšrūnų kontrolė.

______________